## El Consell aprova l’execució de les actuacions necessàries d’arreplega, neteja i apilament de residus en els municipis afectats per les inundacions

*** S’aproven mesures urgents per a Alfafar, Aldaia, Paiporta, Benetússer, Sedaví, Massanassa, Albal, Horno de Alcedo de València, Catarroja, Alginet i Guadassuar**

El Consell ha aprovat l’execució de les actuacions necessàries d’arreplega, neteja i apilament de residus en els municipis afectats per les inundacions del mes d’octubre passat pel desbordament de rius i barrancs en la conca del riu Magre, el barranc del Poio i el riu Túria.

Amb l’objectiu de restaurar la normalitat i reparar els danys ocasionats en estes localitats, i davant la impossibilitat de les corporacions locals d’assumir el cost d’estes accions, la Conselleria de Medi Ambient, Infraestructures i Territori ha establit una sèrie d’actuacions específiques per a dur a terme de manera urgent en els diversos municipis. Es tracta d’intervencions essencials per a restablir la normalitat i evitar situacions de risc per a la salut de la població.

D’esta manera, a Alfafar s’ha habilitat un punt d’emmagatzematge local en el qual retirar els residus emmagatzemats en els carrers, així com el subministrament de bombes d’extracció de llots.

En el terme municipal d’Aldaia s’han extret residus del Centre Comercial Bonaire i s’han traslladat al punt d’emmagatzematge d’Hornillos, a Quart de Poblet. També és necessari l’ús de mitjans mecànics i bombes d’extracció de llots per a arreplegar residus a Paiporta i traslladar-los a punts d’emmagatzematge local.

A Benetússer s’ha dut a terme l’extracció de residus de diverses àrees per a traslladar-los també a Hornillos i s’han posat a la disposició de bombers i UME diverses bombes d’extracció de llots amb els seus equipaments auxiliars.

Així mateix, a Sedaví, Massanassa i Albal s’està fent l’extracció d’aigües residuals i llots. Per la seua banda, en els termes municipals de València (Horno de Alcedo), Catarroja, Algemesí, Alginet i Guadassuar, s’han subministrat bombes d’extracció, materials, ferramentes i vehicles amb conductor i sense conductor a bombers i UME.

Amb el pla de xoc impulsat per la Conselleria de Medi Ambient, Infraestructures i Territori per a la retirada de residus i estris derivats de les inundacions registrades el 29 d’octubre passat, ja s’han retirat al voltant de 400.000 tones de residus de les zones afectades.

Fecha: 17/12/2024